রুদ্র মুহম্মদ শহিদুল্লাহর জবাবের সারকথা ছিল, যে লোকটিকে দিয়ে তিনি মারপিটের সূত্রপাত ঘটিয়েছিলেন সেই লোকটি উচ্চকণ্ঠে মন্তব্য করেছিল, ‘কিয়ের বাংলাদেশ! পাকিস্তানই ভালো আছিল!’ এই কথা শোনার পরে বাংলাদেশের যেকোনো সুস্থ-স্বাভাবিক নাগরিকের দায়িত্ব তাকে উপযুক্ত শিক্ষা দেওয়া এবং তাকে তার মন্তব্য প্রত্যাহারে বাধ্য করা। ঘটনার প্রত্যক্ষদর্শী গল্পকার কলামিস্ট ইসহাক খান জানিয়েছেন, বাংলাদেশের মাটিতে বসে পাকিস্তানের গুণগান করা কাউকে বিনা চ্যালেঞ্জে ছেড়ে দেওয়া রুদ্রর মতো তরুণের জন্য ছিল একটি অসম্ভব ব্যাপার।